মাত্র কয়েকদিন আগেই গুরুগ্রামে মাকে গণধর্ষণের সময়ে আট মাসের মেয়েকে নৃশংসভাবে খুনের ঘটনায় শিউরে উঠেছিল গোটা দেশ। সেই ঘটনায় সব অভিযুক্ত গ্রেফতার হলেও গুরুগ্রাম আছে গুরুগ্রামেই। এবার এক বিধবা এবং তাঁর পনেরো বছরের মেয়েকে তিন সপ্তাহ ধরে ধর্ষণ করে ব্ল্যাকমেলের অভিযোগ উঠল এক যুবকের বিরুদ্ধে। এক্ষেত্রে অবশ্য অভিযুক্তের বাবা নিজেই একজন পুলিশকর্মী।
২৩ বছর বয়সি ওই যুবকের বাবা দিল্লি পুলিশের একজন সাব-ইন্সপেক্টর। বিএ ফাইনাল ইয়ারের ওই ছাত্রের নাম আশিস কুমার। অভিযোগ, ৩৫ বছর বয়সি ওই বিধবা এবং তাঁর ১৫ বছরের মেয়েকে টানা তিন সপ্তাহ ধরে ধর্ষণ করেছে আশিস। শুধু তাই নয়, ধর্ষণের সময় তুলে রাখা ভিডিও ক্লিপ ফাঁস করে দেওয়ার ভয় দেখিয়ে দুই নির্যাতিতাকে ব্ল্যাকমেলও করত সে। ধৃতের মোবাইল ফোন থেকে এই ধরনের দশটি ভিডিও ক্লিপ পাওয়া গিয়েছে বলে পুলিশ জানিয়েছে। গুরুগ্রামের যে বাড়িতে ওই যুবক এই কাণ্ড ঘটাতো, সেখানে ওই বিধবা তাঁর মেয়ে এবং ১১ বছর বয়সি ছেলেকে নিয়ে থাকেন। শুক্রবার পুলিশ যখন ওই যুবককে গ্রেফতার করে, তখনও সে ওই বাড়িটিতেই ছিল। 
পুলিশ সূত্রে খবর, নিজের মেয়েকেও ওই যুবকের লালসার শিকার হতে দেখে রুখে দাঁড়ানোর সিদ্ধান্ত নেন ওই মহিলা। অভিযুক্তের বিরুদ্ধে পুলিশে অভিযোগ জানানোর সাহস সঞ্চয় করেন তিনি। 
আরও পড়ুন
প্রভাবশালীর কাছে গিয়েই জালে তিন ধর্ষক! বিচার পাবেন কি গুরুগ্রামের ধর্ষিতা মা
কোলে আটমাসের নিথর মেয়ে, আঁকড়ে ধর্ষিতা মা! সাক্ষী থাকল ভিড়ে ঠাসা মেট্রো
অভিযুক্ত আশিস দিল্লির গোকালপুরের অমর কলোনির বাসিন্দা। আর নির্যাতিতা ওই মহিলা আদতে উত্তরাখণ্ডের বাসিন্দা। পুলিশকে তিনি জানিয়েছেন, ২৫ দিন আগে গুরুগ্রামের রাজেন্দ্র পার্কের একটি বাজারে ওই যুবকের সঙ্গে তাঁর পরিচয় হয়। যুবকের সঙ্গে আলাপের পরে কোনও সন্দেহ না হওয়াতেই তাঁকে নিজের বাড়ির ঠিকানা দিয়েছিলেন ওই বিধবা মহিলা। এর পরে ওই মহিলার বাড়িতে হাজির হয় আশিস। শুরু হয় অত্যাচার। ছাড় পায়নি দশম শ্রেণির ছাত্রী ওই মহিলার মেয়েও। এর পর থেকে ঘন ঘন নির্যাতিতাদের বাড়িতে যাতায়াত শুরু করে আশিস। 
ধৃতের বিরুদ্ধে ৩৭৬ ধারায় ধর্ষণ, ৫০৬ ধারায় অপরাধমূলক ষড়যন্ত্র এবং পকসো আইনের ৪ এবং ১২ ধারায় মামলা রুজু করেছে পুলিশ।